NAGY HOROSZKÓP

|  |  |  |
| --- | --- | --- |
| negatív asztrális pontszám-érték: | Horoszkóp-táblázat | pozitív asztrális pontszám-érték: |
| 0 | Kos | 0 |
| 0 | Bika | 0 |
| 0 | Ikrek | 0 |
| 0 | Rák | 0 |
| 0 | Oroszlán | 0 |
| 0 | Szűz | 0 |
| 0 | Mérleg | 0 |
| 0 | Skorpió | 0 |
| 0 | Nyilas | 0 |
| 0 | Bak | 0 |
| 0 | Vízöntő | 0 |
| 0 | Halak | 0 |

A varázsló elmondja a nézőnek, hogy egy horoszkópot fog készíteni. Ehhez a varázsló most megvizsgálja, hogy a néző negatív asztrális értéke és pozitív asztrális értéke hogyan viszonyul egymáshoz. A horoszkóp akkor fog kedvező jóslatot mutatni a nézőnek, ha ez a két érték megegyezik, vagy nagyon közel lesz egymáshoz. Ebben az esetben ugyanis a néző életútja kiegyensúlyozott, tervezhető lesz. Ha a két pontszám-érték nem egyforma, akkor a néző életútja nem kiszámítható, nehezen tervezhető lesz. Ha a negatív asztrális pontszám-érték nagyobb a pozitív asztrális pontszám-értéknél, akkor a nézőnek a jövőben több kisebb súlyú negatív élményben és kevesebb nagyobb súlyú pozitív élményben lesz része. (Például sok-sok apró rossz dolog között nagy néha egy nagyon jó dolog történik a nézővel.) Ha a pozitív asztrális pontszám-érték nagyobb a negatív asztrális pontszám-értéknél, akkor a nézőnek a jövőben több kisebb súlyú pozitív élményben és kevesebb nagyobb súlyú negatív élményben lesz része. (Például sok-sok apró jó dolog között nagy néha egy nagyon rossz dolog történik a nézővel.) A kísérlet elvégzéséhez tudni kell, hogy ezek az asztrális értékek nem tűnnek el a semmibe és nem a semmiből jönnek elő, hanem minden csillagjegyben vannak bizonyos asztrális értékek, amelyek egy másik csillagjegyi asztrális értékké alakulnak át. Ez azért van így, mert az univerzum örök. Természetesen a varázsló a nézőnek ezt mind elmondja.

Ezután a varázsló átad a nézőnek egy borítékot több előre elkészített boríték közül, amelyben a néző horoszkópja lapul. Ebben a horoszkópban természetesen az a jóslat szerepel, hogy a néző életútja a továbbiakban kiegyensúlyozott lesz, de ezt a jóslatot a néző nem látja. A többi borítékban levő jóslatok szerint a jövőben a nézőnek jövőben több kisebb súlyú negatív élményben és kevesebb nagyobb súlyú pozitív élményben lesz része, illetve a jövőben több kisebb súlyú pozitív élményben és kevesebb nagyobb súlyú negatív élményben lesz része, vagy ezekhez hasonló jóslatok vannak, amelyek nem kedvezőek a nézőre nézve. Ezeket a jóslatokat sem látja a néző a mutatvány elején.

A mutatványhoz, azaz a horoszkóp elkészítéséhez különleges kártyák is szükségesek. Egy kártya mindkét oldalára ugyanaz a két-két különböző állatövi jegy van felírva.

Például egy kártya a következőképpen néz ki:

|  |  |
| --- | --- |
| egyik oldal | másik oldal |
| Halak 🡪 Kos | Kos 🡪 Halak |

A 12 állatövi jegyet felhasználva, az előző példa alapján az összes lehetséges módon el vannak készítve a kártyák, mégpedig bármelyik lehetőség szerint pontosan 1 kártya van elkészítve. Így összesen 66 darab kártya van.

Ezután a varázsló a nézőnek odaadja mind a 66 kártyát. A kártyák száma 66, utalva arra, hogy a kártyák elkészítésénél sátáni erők is közreműködtek, és talán ezért is van az, hogy csak akkor kedvező a horoszkóp a néző számára, ha a pozitív asztrális pontszám-érték és a negatív asztrális pontszám-érték egyenlő, mert ekkor a horoszkóp kiegyensúlyozott, és a gonosz, sötét erők nem találnak rést az ilyen horoszkópon. A néző a kártyákat tetszőlegesen fordítgathatja és kevergetheti, így a néző sorsa teljes egészében a néző kezében van. Kevergetés közben a néző a kártyákat tetszőlegesen meg is fordíthatja, azaz a néző a kártya egyik oldalát és másik oldalát meg is cserélheti.

Ezután a néző leteszi az általa összekevert 66 kártyából álló kártyacsomagot, és elkezdi lapozni a kártyákat. Minden kártya felső oldalán a néző két állatövi jegyet lát. Ekkor a néző egy kártyát megnézve, a kártya felső oldalán látható bal oldali állatövi jegyében levő néhány negatív asztrális pont alakul át a kártya felső oldalán látható jobb oldali állatövi jegyében levő néhány pozitív asztrális ponttá. (Ha a néző az előbbi példában mutatott kártyának az egyik oldalát látja, amelyen a Halak🡪Kos felirat van, az azt jelenti, hogy néhány „Halak” állatövi negatív asztrális pont átalakul és ezekből a pontokból néhány „Kos” állatövi pozitív asztrális pont lesz. Ha a néző az előbbi példában mutatott kártyának a másik oldalát látja, az azt jelenti, hogy néhány „Kos” állatövi negatív asztrális pont átalakul és ezekből a pontokból néhány „Halak” állatövi pozitív asztrális pont lesz.)

Az asztrális pontszámok átalakulását a horoszkóp-táblázatban könyvelni kell. Kezdetben a táblázat bal oldali rubrikáiba és jobb oldali rubrikáiba 0-k vannak beírva. A kártya felső oldalán látható bal oldali állatövi jegynek a horoszkóp-táblázat megfelelő sorában a bal oldali rubrikába be kell írni az ebben a rubrikában levő számok legnagyobbikánál 1-gyel nagyobb számot, ugyanis ennyi negatív asztrális pont fog megszűnni az átalakulás során. A kártya felső oldalán látható jobb oldali állatövi jegynek a horoszkóp-táblázat megfelelő sorában a jobb oldali rubrikába be kell írni az ebben a rubrikában levő számok legnagyobbikánál 1-gyel nagyobb számot, ugyanis ennyi pozitív asztrális pont fog keletkezni az átalakulás során. (Például tegyük fel a korábban említett példában mutatott kártya alapján, hogy a néző ennek a kártyának látja az egyik oldalát, amelyen a Halak🡪Kos felirat szerepel. Tegyük fel hogy a horoszkóp-táblázat „Halak” sorában a bal oldali rubrikában levő számok: 0; 1; 2; 3, és tegyük fel hogy a horoszkóp-táblázat „Kos” sorában a jobb oldali rubrikában levő számok: 0; 1; 2; 3; 4; 5. Ekkor a táblázat „Halak” sorában a bal oldali rubrikába a 4-es számot kell beírni, mert ez 1-gyel nagyobb a 3-nál, azaz az ebbe a rubrikába az addig beírt számok legnagyobbikánál. Ekkor a táblázat „Kos” sorában a jobb oldali rubrikába a 6-es számot kell beírni, mert ez 1-gyel nagyobb az 5-nél, azaz az ebbe a rubrikába az addig beírt számok legnagyobbikánál. Ez ebben az esetben azt jelenti, hogy a „Halak” állatövi jegyben levő 4 negatív asztrális pont átalakul a „Kos” állatövi jegyben levő 6 pozitív asztrális ponttá.)

Miután a néző a 66 kártyalapot így végignézte, valószínű, hogy a horoszkóp-táblázat két oldala nem egyformán lesz kitöltve, mindkét oldalon látszólag véletlenszerűen lettek a számok beírva, mégpedig a néző által véletlenszerűen összekevert és véletlenszerűen megfordított kártyák alapján. Tehát úgy tűnik, hogy a néző kezét a sors irányította. Nyilvánvaló, hogy a táblázat mindkét oldalára ugyanannyi szám lett beírva, de nem biztos, hogy ugyanolyan számok. De ezek a számok tudhatnak valamit. A varázsló ezekre a tényekre mindenképpen hívja fel a néző figyelmét.

És most jön a horoszkóp-táblázat kiértékelése: Össze kell adni a táblázat bal oldalán levő pontszámokat, és össze kell adni a táblázat jobb oldalán levő pontokat. Az első eredmény mutatja meg, hogy mennyi a néző negatív asztrális értéke, a második eredmény mutatja meg, hogy menny a néző pozitív asztrális értéke. (Meglepő módon a táblázat bal oldalán levő pontszámokat összeadva, és a táblázat jobb oldalán levő pontszámokat összeadva, a két kapott eredmény megegyezik.) Ekkor a néző megnézi, hogy milyen jóslatot kapott zárt borítékban a mutatvány elején, és ta-dám, a borítékban levő jóslat megegyezik a horoszkóp-táblázat alapján kiszámított jóslattal, és a néző ennek nagyon örvendezik, mert számára a jóslat kedvező. Ezután a néző megnézi a többi borítékban levő jóslatot, és azok a horoszkóp táblázat alapján a néző által kedvezőtlen horoszkópokat tartalmazzák.

Megjegyzés: Miután a néző 66 kártyát végignéz, a horoszkóp-táblázat bal oldali rubrikáiba összesen 66 pontszám kerül, és a horoszkóp-táblázat jobb oldali rubrikáiba is összesen 66 szám kerül. A két eredmény kiszámolása így nehézkes, mert mindkét eredmény kiszámításához 66 darab – 66 darab számot kell összeadni. Éppen ezért hasznos például Excel segítségével bemutatni ezt a mutatványt. Ekkor egy excel-munkalapon elkészítve a horoszkóp-táblázatot, az excell segítségével az eredmények könnyen kiszámolhatóak. Arra vigyázni kell, hogy a néző ne unja el a 66 darab kártya nézegetését, ügyelni kell arra, hogy a néző figyelme ne lankadjon.

Megjegyzés: Nem muszáj mind a 66 kártyát használni. Elég lenne csak azokat kártyákat használni, amelyeken az egyik állatövi jegy az első hat jegyből van („Kos”, „Bika”, „Ikrek”, „Rák”, „Oroszlán”, Szűz”), és a másik állatövi jegy a második hat jegyből van („Mérleg”, „Skorpió”, „Nyilas”, „Bak”, „Vízöntő”, „Halak”). Összesen 36 ilyen kártya van a 66 kártya között, a mutatvány ezekkel a kártyákkal is működik. A mutatvány akkor is működik, ha a kártyákon mindkét állatövi jegy az első hat jegy valamelyike, vagy mindkét állatövi jegy a második hat jegy valamelyike. Ekkor összesen 30 ilyen kártya van a 66 kártya között. Általában: Legyen *m* egy adott 1-nél nem kisebb és 12-nél kisebb egész szám. Ekkor, ha minden állatövi jegy pontosan *m* darab másik állatövi jeggyel van kapcsolatban, akkor a mutatvány működik. (Két állatövi jegy akkor van kapcsolatban, ha van olyan kártya, amelyen ez a két állatövi jegy szerepel.)

Másképpen is lehet csökkenteni a mutatványhoz szükséges kártyák számát, mégpedig úgy, hogy a néző megmondja, hogy melyik jegyben született, és az ezt a jegyet tartalmazó kártyákat el lehet hagyni. Ekkor csak a maradék 55 kártya szükséges a mutatványhoz a 66 kártyából.

Megjegyzés: Ez a mutatvány két nézővel is bemutatható. Ekkor a horoszkóp-táblázat bal oldala az egyik néző negatív asztrális értékét mutatja, a horoszkóp-táblázat jobb oldala a másik néző pozitív asztrális értékét mutatja. Természetesen a két érték megint megegyezik, így el lehet mondani, hogy a két néző egymást tökéletesen kiegészíti. Ezt a megállapítást is, mint előre elkészített jóslatot több más jóslat közül előre oda lehet adni a nézőknek, és ezt az előre elkészített jóslatot a többi jóslattal együtt a nézők a mutatvány végén megtekinthetik.

Megjegyzés: Talán hatásosabb, ha a nézővel vagy nézőkkel a több lehetséges jóslatból a biztosan teljesülő jóslatot kiválasztatjuk, azaz kiforszíroztatjuk.

Megjegyzés: Mivel a horoszkóp-táblázat kitöltése sokféle lehet (minél több kártyát használ a varázsló a mutatvány során, annál többféleképpen lehet kitölteni a táblázatot látszólag véletlenszerű számokkal), a mutatvány ismételhető. Ráadásul az előbbi megjegyzések alapján a mutatvány sokféleképpen ismételhető.

Megjegyzés: Az előadáshoz többféle kísérő szöveg is alkalmazható. Lehet hivatkozni például a „jin” és „jang” kettőségre, és ez akkor jó, ha a „jin” és a „jang” egyensúlyban van. A STARWARS-rajongóknak úgy lehet eladni ezt a mutatványt, hogy az erő körülvesz mindent és egyensúlyt teremt. Ebben az esetben a néző akkor lesz úgymond kiválasztott, ha a táblázat egyensúlyt mutat, és akkor a néző mint kiválasztott, egyensúlyt hoz a sötét oldal és a világos oldal között, és az erőben egyensúlyt teremt.

A mutatvány alapját a következő matematikai tétel adja:

Tétel:

Tekintsünk egy egyszerű gráfot, amelynek minden éle irányított. Egy gráf egyszerű, ha a gráf csúcsa nincsen önmagával összekötve, és bármely két csúcs maximum egy éllel van összekötve. A gráf egy csúcsának fokszáma egyenlő a csúcsba beérkező és a csúcsból kiinduló összes élének számával. A gráf egy csúcsának be-fokszáma egyenlő a csúcsba érkező élek számával. A gráf egy csúcsának ki-fokszáma egyenlő a csúcsból kiinduló élek számával. Így a gráf egy csúcsának fokszáma egyenlő a csúcs be-fokszámának és ki-fokszámának összegével.

A továbbiakban legyen *x*k a gráf *k*-ik csúcsának ki-fokszáma, és legyen *y*k a gráf *k*-ik csúcsának be-fokszáma.

Tétel: Legyen az *n* csúcsú gráf minden csúcsának fokszáma *m*, ekkor a gráf bármely csúcsára teljesül. hogy *x*+*y*=*m*, azaz a gráf bármely csúcsának be-fokszámának és ki-fokszámának az összege *m*. Ekkor a gráf éleinek száma 0,5\**n*\**m*, ez egyenlő a gráf ki-fokszámainak összegével (minden él kiindul valamelyik csúcsból), és egyenlő a gráf be-fokszámainak összegével (minden él beérkezik valamelyik csúcsba). Ekkor a gráf csúcsainak ki-fokszámainak négyzetének összege és a gráf csúcsainak be-fokszámainak négyzetének összege ugyanannyi.

Bizonyítás:

A *k*-ik csúcsra a következő összefüggés teljesül:

|  |  |
| --- | --- |
| $$x\_{k}+y\_{k}=m$$ | rendezés, bal oldalon csak *y*k marad. |
| $$y\_{k}=m-x\_{k}$$ | mindkét oldalt négyzetre emelve, azaz önmagával szorozva: |
| $$y\_{k}^{2}=\left(m-x\_{k}\right)^{2}$$ | zárójel-felbontás. |
| $$y\_{k}^{2}=m^{2}-2mx\_{k}+x\_{k}^{2}$$ | ezt az egyenletet összegezve a gráf összes csúcsára. |
| $\sum\_{k=1}^{n}y\_{k}^{2}=\sum\_{k=1}^{n}\left(m^{2}-2mx\_{k}+x\_{k}^{2}\right)$  | az egyenlet jobb oldalán az összegzést tagonként elvégezve. |
| $\sum\_{k=1}^{n}y\_{k}^{2}=m^{2}\sum\_{k=1}^{n}1-2m\sum\_{k=1}^{n}x\_{k}+\sum\_{k=1}^{n}x\_{k}^{2}$  | az egyenlet jobb oldalán $\sum\_{k=1}^{n}1=n$ és $\sum\_{k=1}^{n}x\_{k}=0,5nm$. |
| $\sum\_{k=1}^{n}y\_{k}^{2}=m^{2}\*n-2m\*0,5mn+\sum\_{k=1}^{n}x\_{k}^{2}$  | az egyenlet jobb oldalán összevonás. |
| $\sum\_{k=1}^{n}y\_{k}^{2}=\sum\_{k=1}^{n}x\_{k}^{2}$  | ezt kellett bizonyítani. |

A tétel és bizonyítása alapján látható, hogy a következő összefüggés teljesül a gráf csúcsinak *x* ki-fokszámaira és *y* be-fokszámaira:

$\sum\_{k=1}^{n}0,5y\_{k}\left(y\_{k}+1\right)=\sum\_{k=1}^{n}0,5x\_{k}\left(x\_{k}+1\right)$

Indoklás:

|  |  |
| --- | --- |
| $\sum\_{k=1}^{n}0,5y\_{k}\left(y\_{k}+1\right)=\sum\_{k=1}^{n}0,5x\_{k}\left(x\_{k}+1\right)$  | Az összegzésekben a zárójeleket fel lehet bontani. |
| $\sum\_{k=1}^{n}\left(0,5y\_{k}^{2}+0,5y\_{k}\right)=\sum\_{k=1}^{n}\left(0,5x\_{k}^{2}+0,5x\_{k}\right)$  | Az összegzéseket tagonként is el lehet végezni, és célszerű 2-vel szorozni ezt az egyenletet. |
| $\sum\_{k=1}^{n}y\_{k}^{2}+\sum\_{k=1}^{n}y\_{k}=\sum\_{k=1}^{n}x\_{k}^{2}+\sum\_{k=1}^{n}x\_{k}$  | Ez az egyenlet teljesül, mert $\sum\_{k=1}^{n}y\_{k}=0,5nm$, $\sum\_{k=1}^{n}x\_{k}=0,5nm$. Továbbá az előbb bizonyított tétel miatt teljesül, hogy $\sum\_{k=1}^{n}y\_{k}^{2}=\sum\_{k=1}^{n}x\_{k}^{2}$. |

Most a gráfnak *n*=12 csúcsa van, a gráf *k*-ik csúcsa a *k*-ik állatövi jegy, és a gráf élei irányított élek. Ekkor a $0,5x\_{k}\left(x\_{k}+1\right)$ mennyiség éppen a *k*-ik állatövi jegy sorában levő bal oldali rubrikájába írt számok összege, a $0,5y\_{k}\left(y\_{k}+1\right)$ mennyiség éppen a *k*-ik állatövi jegy sorában levő jobb oldali rubrikájába írt számok összege.